Muutettu ehdotus: EUROOPAN PARLAMENTIN JA NEUVOSTON PÄÄTÖS EUROOPAN YHTEISÖN RADIOTAAJUUSPOLITIIKAN SÄÄNTELYJÄRJESTELMÄSTÄ (komission EY:n perustamissopimuksen 250 (2) artiklan nojalla esittämä)

1. Taustaa

Ehdotus neuvostolle ja Euroopan parlamentille perustamissopimuksen 175 artiklan 1 kohdan mukaisesti [KOM(2000)407 -- 2000/0187 (COD)]: 29. elokuuta 2000

Talous- ja sosiaalikomitean lausunto: 24. tammikuuta 2001

Euroopan parlamentin lausunto - ensimmäinen käsittely: 5. heinäkuuta 2001

2. Komission ehdotuksen tavoite

Ehdotuksella luodaan radiotaajuuspolitiikan sääntelyä koskeva poliittinen ja oikeudellinen toimintakehys Euroopan yhteisössä. Toimintakehyksellä varmistetaan lähestymistapojen koordinointi ja tarvittaessa radiotaajuuksien saatavuuden ja tehokkaan käytön yhdenmukaistetut edellytykset, jotka ovat tarpeen sisämarkkinoiden luomisen ja toiminnan kannalta sellaisilla yhteisön politiikan aloilla kuten sähköinen viestintä, liikenne sekä tutkimus ja kehitys.

3. Komission kanta parlamentin ehdottamiin tarkistuksiin

3.1. Komission hyväksymät tarkistukset (1, 2, 4, 5, 6, 8, 17, 22, 23, 24, 25)

Tarkistus 1 liittyy parlamentin näkemyksiin, jotka koskevat ehdotettuja radiotaajuuspolitiikan seuraavia toimia vuonna 1998 toteutetun, vihreään kirjaan liittyneen julkisen kuulemisen jälkeen.

Tarkistuksella 2 (osittainen) tiukennetaan sanamuotoa radiotaajuuksia koskevien yhteisön politiikan tavoitteiden määrittelemisen ja saavuttamisen yhteydessä.

Tarkistuksessa 4 lisätään ehdotukseen uusi johdanto-osan kappale, jossa jäsenvaltioita kehotetaan varmistamaan, että radiotaajuuksien varaaminen ja osoittaminen tapahtuu puolueettomasti, avoimesti, syrjimättömästi ja oikeasuhteisesti ja että siinä otetaan huomioon demokraattiset, sosiaaliset ja kulttuuriset etunäkökohdat.

Tarkistus 5 koskee tarvetta koordinoida yhteisön tasolla niitä radiotaajuuspolitiikkaa koskevia kantoja, joista on sovittu kansallisella tasolla.

Tarkistuksessa 6 peräänkuulutetaan kuulemismenettelyn avoimuutta.

Tarkistuksessa 8 peräänkuulutetaan yhteisön koordinointia radiotaajuuspolitiikkaan liittyvissä kysymyksissä.

Tarkistuksella 17 lisätään ehdotukseen säännös, jonka mukaan yhteisön päätöksenteossa on otettava huomioon myös turvallisuusnäkökohdat ja se, onko käytettävissä muita yhteysvälineitä kuin radioyhteydet vai ainoastaan radioyhteydet

Tarkistus 22 poistettiin Euroopan parlamentin täysistunnossa.

Tarkistuksessa 23 viitattiin alunperin Euroopan radio-, tele- ja postihallintojen yhteistyökonferenssille (CEPT) annettuihin valtuutuksiin niiden toimialaan kuuluvilla aloilla. Kyseisen virkkeen loppuosa on kuitenkin poistettu kompromissina syntyneessä tarkistuksessa (alkuperäiset tarkistukset 19, 23 ja 20 yhdistettyinä), jota ei voida hyväksyä sellaisenaan.

Tarkistuksella 24 lisätään ehdotukseen uusi kohta, jossa edellytetään alueellisten näkökohtien ottamista huomioon radiotaajuuspolitiikkaa laadittaessa.

Radiotaajuuksia koskevan tiedon yleisen saatavuuden osalta tarkistuksella 25 muotoillaan alkuperäisen ehdotuksen kyseisen artiklan 7 teksti entistä yksityiskohtaisemmin ja poistetaan alkuperäisen ehdotuksen liite.

3.2. Tarkistukset, jotka komissio voi hyväksyä osittain tai periaatteessa (3, 7, 9, 11, 12, 13, 20)

Komissio voi hyväksyä tarkistuksen 3 periaatteessa, jos se siirretään johdanto-osan kappaleen 2 loppuun ja muotoillaan uudelleen seuraavasti: Yhteisön radiotaajuuspolitiikan olisi turvattava ilmaisunvapaus, jollei kansallisessa ja kansainvälisessä lainsäädännössä toisin määrätä.

Ehdotuksessa säädetään, että komissio raportoi Euroopan parlamentille ja neuvostolle päätöksen soveltamisesta. Komissio voi hyväksyä tarkistuksen 7 periaatteessa, kun lähtökohtana on, että molemmat toimielimet ottavat virallisesti kantaa päätöksen nojalla toteutettuihin toimiin.

Komissio voi antaa periaatteellisen hyväksyntänsä tarkistuksessa 9 esitetylle ehdotukselle, jonka mukaan on tarpeen määritellä tärkeysjärjestys radiotaajuuksien sotilaallisen ja siviilikäytön välillä, mutta katsoo, että tarkistuksen sanamuotoa on muutettava seuraavasti: On tarpeen saavuttaa sopiva tasapaino radiotaajuuksien käytön osalta toisaalta yleiseen järjestykseen ja turvallisuuteen sekä puolustukseen liittyviä tarkoituksia varten ja toisaalta siviilikäyttöä varten. Tämän tavoitteen saavuttamiseksi kaikissa tähän päätökseen perustuvissa yhdenmukaistamisaloitteissa on otettava huomioon niiden mahdolliset vaikutukset kaikkiin käyttäjäyhteisöihin. Radiotaajuuskomiteassa kutakin jäsenvaltioita edustavan delegaation olisi tämän vuoksi esitettävä radiotaajuuspolitiikkaan liittyviä kysymyksiä koskeva kyseisen jäsenvaltion vahvistettu kanta, joka on muodostettu sen jälkeen, kun on kuultu kaikkia asiaankuuluvia osapuolia, mukaan luettuina yleisestä järjestyksestä ja turvallisuudesta sekä puolustuksesta vastaavat osapuolet.

Komissio voi hyväksyä tarkistuksen 11 sillä edellytyksellä, että sen sanamuotoa muutetaan seuraavasti: Koska yleisenä tavoitteena on taajuuksien käytön yhdenmukaistaminen ja entistä tehokkaampi taajuuksien käyttö yhteisössä ja Euroopassa, tällaisen tiedon saatavuus on tarpeen yhdenmukaistaa Euroopan tasolla käyttäjäystävällisellä tavalla.

Maailman radioviestintäkonferensseissa käytävien neuvottelujen osalta komissio voi hyväksyä tarkistuksen 12 periaatteessa sillä edellytyksellä, että sen sanamuotoa muutetaan seuraavasti: Komissio osallistuu Eurooppaa koskevat ehdotukset kyseisiin konferensseihin valmistelevan Euroopan radio-, tele- ja postihallintojen yhteistyökonferenssin (CEPT) työhön voidakseen varmistaa, että yhteisön etu otetaan asianmukaisesti huomioon tällaisissa valmisteluissa ja neuvotteluissa. Tämä tavoite saavutettiin vuosina 1995, 1997 ja 2000 järjestetyissä konferensseissa, minkä vuoksi jo olemassa olevia yhteistyömekanismeja käytetään myös vuonna 2003 järjestettävän konferenssin osalta.

Komissio voi hyväksyä myös kyseisen tarkistuksen jälkimmäisen osan sillä edellytyksellä, että sen sanamuotoa muutetaan seuraavasti: Komissio ilmoittaa neuvostolle ja Euroopan parlamentille tällaisten kansainvälisten neuvottelujen mahdollisista vaikutuksista yhteisön politiikkoihin saadakseen neuvoston hyväksynnän tavoiteltaville yhteisön politiikkaan liittyville tavoitteille ja kannoille, jotka jäsenvaltiot omaksuvat kansainvälisellä tasolla.

Komissio voi antaa periaatteellisen hyväksynnän tarkistuksen 13 ensimmäiselle osalle (a kohta) sillä edellytyksellä, että sen sanamuotoa muutetaan seuraavasti: Tämän tavoitteen saavuttamiseksi tässä päätöksessä vahvistetaan menettelyt, joiden tarkoituksena on a)helpottaa poliittista päätöksentekoa, joka koskee radiotaajuuksien käytön strategista suunnittelua ja yhdenmukaistamista yhteisössä ja jossa otetaan huomioon muun muassa yhteisön politiikkojen taloudelliset, turvallisuuteen ja terveyteen liittyvät, julkispoliittiset, ilmaisunvapauteen liittyvät, kulttuuriset, tieteelliset, sosiaaliset ja tekniset näkökohdat sekä radiotaajuuksien käyttäjäyhteisöjen eri edut siten, että tavoitteena on optimoida taajuuksien käyttö ja torjua haitalliset häiriöt.

Komissio olisi hyväksynyt tarkistuksen 20 sen alkuperäisessä muodossa, sillä siinä viitattiin neuvoa-antavan komitean käyttöön CEPTille myönnettyjen valtuutusten hyväksymisessä. Kompromissina syntyneessä tarkistuksessa (alkuperäiset tarkistukset 19, 20 ja 23 yhdistettyinä) viitataan kuitenkin sääntelymenettelyyn, mitä ei voida hyväksyä (ks. kohta 3.3).

3.3. Tarkistukset, joita komissio ei ole hyväksynyt (10, 14, 15, 16, 18, 19, 21)

Tarkistuksissa 10 ja 21 ehdotetaan, että kaikki yhdenmukaistamistoimenpiteitä koskevat päätökset olisi tehtävä yhteisön lainsäädäntömenettelyä eli yhteispäätösmenettelyä käyttäen, kun taas komission alkuperäisessä ehdotuksessa esitetään käytettäväksi tarvittaessa komiteamenettelyä sovittujen yhteisön politiikkojen toteuttamiseksi. Näillä tarkistuksilla annettaisiin parlamentille veto-oikeus CEPTille annettujen valtuutusten tulosten ja komiteamenettelyllä vahvistettujen toimenpiteiden suhteen, mikä olisi komiteamenettelyä koskevan toimielinten välisen sopimuksen vastaista. Mainittuja tarkistuksia ei näin ollen voida hyväksyä.

Tarkistuksilla 14 ja 15 muutettaisiin kansainvälisellä tasolla sovittuja ja jo käytössä olevia määritelmiä, mitä ei voida hyväksyä.

Komissio on periaatteessa samaa mieltä siitä, että parlamenttia olisi informoitava ja tarvittaessa kuultava yhteisön radiotaajuuspolitiikkaan liittyvissä kysymyksissä. Tarkistuksessa 16 ehdotetaan , että parlamentti osallistuisi radiotaajuuspolitiikkaa käsittelevän virkamiesryhmän toimintaan, millä olisi kuitenkin liian kauaskantoiset seuraukset. Näin ollen tarkistusta ei voida hyväksyä.

Tarkistusta 18 ei voida hyväksyä, sillä se on virheellinen siltä osin, että komitea ei pane täytäntöön vaan pikemminkin laatii ja vahvistaa yhdenmukaistamistoimenpiteitä, jotka jäsenvaltiot toteuttavat.

Vaikka komissio olisi voinut antaa periaatteellisen hyväksyntänsä joillekin tarkistusten 20 ja 23 osille, kompromissina syntynyttä tarkistusta (alkuperäiset tarkistukset 19, 20 ja 23 yhdistettyinä) ei voida hyväksyä seuraavista syistä. Kompromissina syntyneessä tarkistuksessa ehdotetaan radiotaajuuspolitiikkaa käsittelevän komitean perustamista, mistä ei kuitenkaan ole kysymys. Tarkistuksessa esitetään myös, että komissio ehdottaisi aina toimenpiteitä parlamentille ja neuvostolle, mikä on kuitenkin menettelytapa ainoastaan silloin, kun ehdotukset menevät pidemmälle kuin (komiteamenettelyn puitteissa tapahtuva) teknisten täytäntöönpanotoimenpiteiden vahvistaminen. Tarkistuksen mukaan CEPTille annettaisiin aina valtuutukset teknisten täytäntöönpanotoimenpiteiden laatimiseksi, mikä ei kuitenkaan pidä paikkaansa kuin niiden alojen osalta, joilla CEPTillä on toimivaltaa, toisin sanoen taajuuksien varaamisen ja tietojen saatavuuden osalta. Tarkistusta ei voida hyväksyä myöskään siksi, että siinä ehdotetaan komitean valtuutusten hyväksymistä sääntelymenettelyä käyttäen. Se tarkoittaisi poikkeamista nykyisestä käytännöstä, joka perustuu yhteisön lainsäädäntöön, ja olisi epäloogista, sillä sääntelymenettelyä käytetään yleensä sellaisten toimenpiteiden vahvistamiseen, jotka jäsenvaltioiden on toteutettava.

3.4. Muutettu ehdotus

Komissio muuttaa EY:n perustamissopimuksen 250 artiklan 2 kohdan mukaisesti alkuperäistä ehdotustaan edellä mainitulla tavalla.